**OBRAZLOŽENJE**

**ZA NACRT PRIJEDLOGA NACIONALNOG PROGRAMA ZA ZAŠTITU I PROMICANJE DOJENJA ZA RAZDOBLJE OD 2018. DO 2020. GODINE**

Nacrt prijedloga Nacionalnog programa za zaštitu i promicanje dojenja za razdoblje od 2018. do 2020. godine nastavak je i proširenje provedbe aktivnosti Programa za zaštitu i promicanje dojenja 2015.-2016. godine kojeg je usvojila Vlada Republike Hrvatske u svibnju 2015. godine.

Zaštita, promicanje i potpora dojenju predstavlja danas javno zdravstveni prioritet većine razvijenih zemlja, pa tako i Republike Hrvatske, gdje unazad nekoliko desetljeća bilježimo sve manji broj dojene djece, kao i kratko razdoblje dojenja, što nas svrstava među zemlje s vrlo niskom stopom dojenja.

Prema podacima iz Hrvatskog zdravstveno-statističkog ljetopisa, nakon navršenih 6 mjeseci života isključivo dojene je 19% dojenčadi, dok je u dobi 0-2 mjeseca bilo 71,8% dojenčadi hranjeno isključivo majčinim mlijekom.

Cilj je povećati udio isključivo dojene djece do navršenih 6 mjeseci života, nastaviti provođenje promicanja dojenja u jedinicama intenzivnog neonatalnog liječenja i njege, u rodilištima i dječjim bolničkim odjelima, kao i poticati djelovanje i rad zajednice na zaštiti i promicanju dojenja.